HBO România i-a cerut lui Alexandru Cumpănașu să scoată de pe contul de Facebook o fotografie din serialul Umbre, folosită fără permisiune

HBO România i-a trimis lui Alexandru Cumpănașu o ”notificare de înlăturare” de pe contul său de Facebook a unei imagini protejate de drepturi de autor, au declarat pentru G4Media.ro reprezentanții companiei. E vorba despre un cadru din serialul ”Umbre”, postat de Cumpănașu în 26 august.

”Confirmăm faptul că domnul Cumpănașu a primit din partea HBO România o notificare de înlăturare de pe contul său de Facebook a materialelor protejate”, arată reprezentanții companiei pentru G4Media.ro.

Alexandru Cumpănașu a declarat pentru G4Media.ro că ”nu am primit încă nimic, dar cu siguranță o să o înlătur imaginea”.

Cadrul din producția HBO a fost folosit de Cumpănașu pentru a ilustra o postare ”manifest” despre presupusele mafii care conduc statul, de fapt o lungă serie de acuzații cu caracter conspiraționist, generalizante, în care nu numește nici măcar un presupus mafiot.

Cumpănașu utilizează în respectiva postare tragedia Alexandrei Măceșeanu pentru a se prezenta ca destinatarul a ”sute de mii de mesaje” de la cetățeni despre presupusele mafii.